text: Væltet borgmester genvalgt i Danske Havne
  04 marts 2010 kl. 19.37
  Selv om Uffe Steiner Jensen blev væltet som borgmester, fortsætter han som formand for Danske Havne. Uffe Steiner Jensen blev torsdag genvalgt på Danske Havnes generalforsamling i Århus.
  Han udtaler, at havnene skal være bedre til at fremhæve deres potentialer og styrker. 
  Det blev nævnt, at danske havne i år regner med at investere for over en milliard kroner.
  
  Isbrydere skal skrottes
  Uffe Steiner Jensen slog i sin mundtlige beretning på generalforsamlingen endnu en gang et slag for, at de statslige isbrydere bør være en saga blot.
  - Havnene skal ud af isbrydningsordningen og indbetaling af isafgift skal ophøre med det samme, sagde Uffe Steiner Jensen. 
  Havnene og skibsfarten har de sidste 14 år uden isvinter betalt mere end 300 millioner kroner til en isbrydningsordning, som de ikke har fået noget for.
  Og i år - hvor vinteren har været usædvanlig lang - er isbryderne heller ikke kommet ud at sejle.
  
  Aabenraa og Esbjerg i bestyrelsen
  Formand Hans Henrik Philipsen, Aabenraa Havn, og direktør Dan Madsen, Esbjerg Havn, blev valgt til bestyrelsen.
  